**Huszárik Zoltán szobor avatása**

*Domony, 2013. október 13.*

 *„Télen a kőrisfa számvetést készített magáról. Megmérte a földet, amit a gyökereivel átölelve tartott. Megmérte magát, hogy az évek hosszú sorain át mit gyűjtött évgyűrűi közé, mennyi vihart és mennyi fagyos éjszakát, mennyi napsugarat és mennyi madárdalt és mennyi virágillatot. És végül megmérte feje fölött a magasságos eget, kereken, amit csak képes volt belátni, s ami örökké mozdulatlanul őrködött fölötte, mint egy gazdag, jóságos apa.”*

Jó napot kívánok, tisztelt Hölgyeim és Uraim!

Köszönöm, hogy meghívtak ide, magukhoz Domonyba, köszönöm a domonyiaknak, hogy lehetőséget teremtettek mindannyiunk számára, hogy ma Huszárik Zoltán, a magyar filmművészet egyik legjelesebb alkotójának emléke előtt tiszteleghetünk.

Az emlékezés egyben számvetés is, ahogy Wass Albert iménti idézetében is a havasi fa megmérte magát, kezdve a földön, amelyből vétetett, egészen az örökkévaló égig, amely felé tört. Számvetés tehát ez a mai találkozás is, mert mi, a nemzeti közösséget különösen fontosnak és értékesnek tartó polgárok nemcsak a mindennapok rendjéről és szabadságáról szoktunk gondolatot cserélni és beszélgetni, amikor találkozunk, hanem valami másról is. Talán észre sem vesszük, és talán éppen azért, mert annyira természetes a számunkra. Ez pedig nem más, mint: a hagyomány. Öröklött, átörökített, megőrzött és megőrzésre átadott értékek, tettek és gondolatok.

Valóban, kedves domonyiak, gondoltak-e már arra, vajon miért is emelünk szobrot valakinek a szülőföldjén? Nos, leginkább azért, mert belül, a lelkünk mélyén mindannyian tudjuk, hogy bár az ember a földdel sohasem azonosíthatja magát teljesen, de nem volt senki, aki a helytől, ahol élt, független lett volna. A hely démonikus tér: a helynek arca, költészete, művészete és mítosza, metafizikája, vagyis géniusza van. A genius loci, a hely szelleme a maga képére formálja az embert, annak minden jellemzőjét, képességét szellemi, lelki és fizikai valóját.

*„Hazulról, az anyámtól irgalmatlan életszeretetet hoztam. Egy sor olyan érvényes fogalmat, amire életben-művészetben egyaránt szükség van: bizalom, szeretet, barátság* – mondta egyszer Huszárik.

Ma, itt, Domonyban, amikor megméretkezünk, egy olyan alkotó mellett tesszük le a voksunkat, akit – talán többségünkben – sohasem ismertünk, vagy éppen – míg a Teremtő el nem szólította közülünk – ismertük, együtt éltünk vele, egyetértettünk vagy éppen vitatkoztunk vele. De tetteinket és gondolatainkat az Ő tetteihez és gondolataihoz, alkotásaihoz mérjük. Ez a halottak demokráciája.

Tisztelt Hölgyeim és Uraim!

Huszárik Zoltán az Aranykor embere volt. Nem azért, mintha éppenséggel valamiféle aranykorban született és alkotott volna. A legkevésbé sem. Hiszen a tragikus: háborúkkal, forradalmakkal és rendszerváltásokkal teli XX. századot nem tekinthetjük sem az emberiség, sem Magyarország vagy akár Huszárik személyes életének felemelő, boldog, emlegetésre méltó időszakának. Jól tudjuk, 28 éves koráig, 1959-ig járta sajátos, tehetségéhez méltatlan kálváriáját: volt földműves, olajbányász, dekoratőr, tanácsi előadó, majd világosító.

Ám a nagybetűs Aranykornak nincs időbeli és földrajzi kiterjedése, nincsenek rövid lejáratú rendszerei, feledésre ítélt zsarnokai, érvénytelenné váló pártutasításai. Mindig is létezett, ha szemmel nem is, csak szívvel láthatóan. Időről időre erre emlékeztetnek bennünket az Aranykor emberei, akik ma is élnek közöttünk, igaz, sajnos egyre fogyatkozó számban.

Az Aranykor embereit összeköti valamilyen korokon, rendszereken és múló divatokon átívelő rejtélyes szál. Valami titkos elhivatottság, ami nem szakad évszázadok múlásával, ami soha nem feslik az idő vad sodrásában: a cél, a küldetés, a kötelesség elijeszthetetlen teljesítése.

*„Az ember arányát nem az eredmény méri, hanem a cél nagysága, az akarat ereje, s a kötelesség elijeszthetetlenül kitartó teljesítése.”* – írja Szabó Dezső, majd így folytatja: *„Mit ér az élet, melyet nem egy minden akaratunk fölötti akarat mozdít, melynek nincs egy végzetesen elrendelt, vezető kötelessége?”*

Igen, az Aranykor emberei kezdettől fogva mindig Egyet akartak, bárhova is rendelte őket a Mindenható. Az Egyet, ami mindig volt, de mégis mindig újra kellett alkotni. Mindig azt az Egy festményt akarták megfesteni, azt az Egy szobrot akarták kifaragni, azt az Egy költeményt akarták megírni, és – akárcsak Huszárik Zoltán – azt az Egy filmet akarta leforgatni minden alkotásában. Számukra egy leckét adott fel a történelem: kövessék az ideáljukat és rendíthetetlenül álljanak szolgálatába.

*„Az embernek, mint Isten hasonmásának és képviselőjének a megnyilatkozások birodalmában Isten tevékenységét folytatnia kell”* – írja Hamvas Béla. *„Ez a tevékenység: a lehullottat visszaemelni, az elveszettet megtalálni, a bemocskolódottat megtisztítani, az elhomályosultat kifényesíteni, az összetörtet ismét egybeépíteni, a fellázadtat megtéríteni és megbékíteni. Egyszóval: megváltani.”*

Huszárik Zoltán filmrendező lett, annak kellett lennie, nem is lehetett más. A Sors kiszemeltje, de a legkevésbé sem a kegyeltje volt. Tisztában volt a fentről kapott feladatával és tehetségével, mégsem tolakodott és kérkedett, ahogy a kordivat manapság megkívánja, sőt, megköveteli. Tudta, hogy csupán a középszer törtet, csak a tehetségtelenség hetvenkedik. Méltósággal várt, ahogy csak a szellemi arisztokraták tudnak, ha nem az ő idejük járta.

Ám az akarata nem hajolt meg sem a tovatűnő évek sürgetésétől, sem a hatalom szavától vagy közönyétől, sem az anyagi teher alatt. Csak egy valami előtt hajolt meg: a feladat, a küldetés előtt, aminek a szolgálatába állt, amit el kellett végeznie. A lehullottat visszaemelni, a bemocskolódottat megtisztítani, az elhomályosultat kifényesíteni, egyszóval: megváltani.

Kedves Barátaim!

*„Íme a cédrus. Fa áll itt, a sok közül egy. Nincs belőle kettő”* – írja Hamvas Csontváry halhatatlan festményéről. *„Senkihez és semmihez sem hasonlít. Saját ideje van, saját helye, itt áll, beágyazva a világba, népébe és vallásába, hűségben földjéhez és végzetéhez…”*

Íme tehát Huszárik Zoltán szobra. Vele nem csupán a domonyi polgárnak állítunk emléket, akit éppen úgy formált szülőföldje, a hely szellemisége, ahogy ő is nyomot hagyott a faluján; nem pusztán a halhatatlan alkotó előtt hajtunk fejet, de az előtt az örök megváltó munka előtt is tisztelgünk, amely mindannyiunkat kötelez, bármit is cselekszünk, ami tehetségünkkel adva van. Igen, ez a szobor arra emlékeztet mindannyiunkat, hogy a legfontosabb örökségünk az eleinktől kapott lelki kincs, a nemzeti kultúra gazdagítása. Az örök kérdés pedig úgy szól: hogyan tudjuk megőrizve meghaladni az elődeinktől örökölt lelki értékeket? Megőrizni mindazt, ami gondozásra és áthagyomágyozásra érdemes, és lemetszeni a vadhajtásokat, hogy különb emberek legyünk, és különb embereket faragjunk a gyermekeinkből: mert így, csak így érhető el ennek a hatalmas, évezredes társaságnak a céljai számos nemzedék elmúltával.

Azt kívánom, kedves domonyiak, hogy legyenek büszkék falujuk szülöttjére, viseljék gondját ennek a szobornak, és legyen méltó ez a művelődési ház arra, akinek a nevét fogja viselni!